ອົງການສະຫະປະຊາຊາດ ຕໍ່​ອາ​ຍຸ​ການ​ປະ​ຕິ​ບັດ​ງານ ໃນ​ອັ​ຟ​ກາ​ນິ​ສ​ຖານ ​ພ້ອມດ້ວຍ​ບັນ​ຊີ ‘ຕ້ອງ​ໄດ້ເຮັດ’ ​ອັນ​ຍາວ​ຢຽດ
ພາລະກິດການຊ່ວຍເຫຼືອແຫ່ງອົງການສະຫະປະຊາຊາດ (UNAMA) ມີຄວາມຫວັງທີ່ຈະຊ່ວຍອັຟການິສຖານໃນຂອບເຂດທາງດ້ານການເມືອງ, ມະນຸດສະທໍາ ແລະສິດທິມະນຸດ.
ສະພາຄວາມໝັ້ນຄົງແຫ່ງອົງການສະຫະປະຊາຊາດ ລົງຄະແນນສຽງ ໃນມື້ວັນພະຫັດວານນີ້ ເພື່ອຕໍ່ອາຍຸ ແລະເພີ້ມບົດບາດຂອງອົງການສະຫະປະຊາຊາດໃນພາລະກິດຊ່ວຍເຫຼືອປະເທດອັຟການິສຖານ ຫຼື UNAMA ຕໍ່ໄປອີກນຶ່ງປີ, ເນື່ອງຈາກປະເທດດັ່ງກ່າວກໍາລັງປະເຊີນກັບຄວາມທ້າທາຍທາງດ້ານມະນຸດສະທໍາຢ່າງຮຸນແຮງ ທ່ານໂມນາ ຈູລ (Mona Juul), ເອກອັກຄະລັດຖະທູດນໍເວ ເຊິ່ງຄະນະຜູ້ແທນຂອງທ່ານ ເປັນຜູ້ຮ່າງເອກກະສານກ່າວວ່າ “ຍັດຕິດັ່ງກ່າວນີ້ ແມ່ນເຮັດ ໃຫ້ໝັ້ນໃຈວ່າ UNAMA ມີຄວາມເຂັ້ມແຂງ ແລະແຂງຂັນ ເພື່ອຊຸກຍູ້ການເຈ ລະຈາທາງການເມືອງ, ກວດກາ ແລະລາຍງານກ່ຽວກັບສິດທິມະນຸດ, ທັງຍັງຄົງອໍານວຍຄວາມສະດວກທາງດ້ານມະນຸດສະທໍາ ແລະຄວາມຕ້ອງການໃນຂັ້ນພື້ນຖານຂອງມະນຸດ, ເພື່ອພົວພັນກັບຜູ້ດໍາເນິນງານຊາວອັຟການິສຖານທັງໝົດ ລວມເຖິງບັນຫາທັງໝົດກ່ຽວກັບກຸ່ມຕາລິບານ ” ຍັດຕິດັ່ງກ່າວ, ເຊິ່ງໄດ້ຮັບຮອງເອົາດ້ວຍສຽງສະໜັບສະໜຸນ 14 ສຽງ ແລະບໍ່ອອກສຽງ ນຶ່ງສຽງຈາກຣັດເຊຍ, ໂດຍເຮັດໃຫ້ເລື້ອງສິດທິມະນຸດ ໂດຍສະເພາະຂອງພວກແມ່ຍິງ, ພວກເດັກນ້ອຍຍິງ ແລະພວກຊົນກຸ່ມນ້ອຍເຫຼົ່ານັ້ນ ເປັນບູລິມະສິດສໍາຄັນທີ່ສຸດ “ປະເທດອັຟການິສຖານ ບໍ່ສາມາດພົບກັບຄວາມຈະເລີນຮຸ່ງເຮືອງ ຖ້າປະຊາ ກອນຂອງປະເທດເຄິ່ງນຶ່ງຍັງຖືກປະຕິເສດໃຫ້ເຂົ້າເຖິງລະບົບການສຶກສາ ຫຼືບໍ່ອະນຸຍາດໃຫ້ເຮັດວຽກ,” ທູດສະຫະລັດ ທ່ານເຈັຟເຟຣ ເດລາວເຣັນທິສ (Jeffrey DeLaurentis) ກ່າວ “ສະຫະລັດ ກໍາລັງຕິດຕາມເບິ່ງການດໍາເນີນງານຂອງກຸ່ມຕາລິບານຢ່າງໃກ້ຊິດ ເພື່ອໃຫ້ໝັ້ນໃຈວ່າ ພວກເຂົາສາມາດປະຕິ ບັດຕາມຄໍາໝັ້ນຍາ ທີ່ຈະເຄົາລົບຕໍ່ສິດທິຂອງແມ່ຍິງໃນທົ່ວປະເທດ ” ເຈົ້າໜ້າທີ່ທາງການຂອງກຸ່ມຕາລິບານ ໄດ້ໃຫ້ຄໍາໝັ້ນທີ່ຈະເປີດໂຮງຮຽນມັດທະ ຍົມ ແລະມະຫາວິທະຍາໄລຫຼາຍແຫ່ງສໍາລັບເດັກນ້ອຍຍິງ ແລະພວກແມ່ຍິງ ເຊິ່ງຈະເລີ້ມຂຶ້ນໃນວັນທີ 22 ມີນາ ທີ່ຈະມາເຖິງນີ້ ສະມາຊິກສະພາຫຼາຍຄົນກ່າວວ່າ ພວກເຂົາເຈົ້າຈະຕິດຕາມເບິ່ງວ່າ ກຸ່ມຕາລິບານຈະເຮັດຕາມຄໍາໝັ້ນທີ່ພວກເຂົາໄດ້ກ່າວໄວ້ຫຼືບໍ່ ຍັດຕິດັ່ງກ່າວນີ້ ຍັງເນັ້ນເຖິງຄວາມສໍາຄັນໃນການປົກຄອງທີ່ຮວມເອົາທຸກພັກ ຝ່າຍ ແລະ “ການມີສ່ວນຮ່ວມຂອງພວກແມ່ຍິງແບບຄົບຖ້ວນ, ເທົ່າທຽມ ແລະມີຄວາມໝາຍສໍາຄັນ ” ນອກຈາກນີ້, ຍັດຕິດັ່ງກ່າວ ຍັງໄດ້ອະນຸຍາດໃຫ້ UNAMA ສາມາດເຂົ້າເຖິງຊັບສິນຢູ່ໃນທະນາຄານກາງຂອງປະເທດນີ້ໄດ້ສະດວກຂຶ້ນ, ເຊິ່ງໄດ້ຖືກກັກຢູ່ຕ່າງປະເທດ ເພື່ອເກັບຮັກສາຊັບພະຍາກອນດັ່ງກ່າວນີ້ ຈາກກຸ່ມຕາລິບານທີ່ເຂົ້າຢຶດຄອງອໍານາດໃນເດືອນສິງຫາ ຂອງປີທີ່ຜ່ານມາ, ໂດຍເງິນປະມານ 9 ຕື້ 500 ລ້ານໂດລາ ແມ່ນຢູ່ໃນສະຫະລັດ